section_heading: Mladost
paragraph_text: Temistoklo je 493. pr. Kr. izabran za arhonta-eponima, i to je prvi spomen njegova imena. Kao arhont sagradio je dugi zid kojim je povezao luku Pirej, udaljen od Atene oko sedam kilometara, s atenskom Akropolom.Temistoklo, Hrvatska enciklopedija LZMK; Pristupljeno 30. srpnja 2017. Krajem 5. stoljeća pr. Kr. organizirao je tzv. „pomorsku frakciju” u Ateni koja je težila izgraditi jaku flotu kako bi se Atena mogla oduprijeti sve jačemu perzijskom pritisku (Atenjani su tada imali tek 70 brodova). No, stvaranje pomorske flote i prebacivanje težišta atenske vojne moći na more značilo je da bi bogati Atenjani morali plaćati veće poreze za izgradnju novih brodova, dok bi istovremeno rastao politički značaj siromašnih gradskih stanovnika, jer su iz njihovih redova vrbovani mornari, koji do tada nisu imali skupo oružje, pa nisu mogli služiti u kopnenoj (hoplitskoj) vojsci. Tako je protiv ovog programa bilo atensko zemljoposjedničko plemstvo i dio seljaštva pod vodstvom Miltijada. Oni su smatrali kako Atenjani prije svega trebaju stvoriti kopnenu vojsku koja bi se mogla oduprijeti perzijskoj.